《渭村退居，寄礼部崔侍郎、翰林钱舍人诗一百韵》
唐代·白居易

圣代元和岁，闲居渭水阳。不才甘命舛，多幸遇时康。

朝野分伦序，贤愚定否臧。重文疏卜式，尚少弃冯唐。

由是推天运，从兹乐性场。笼禽放高翥，雾豹得深藏。

世虑休相扰，身谋且自强。犹须务衣食，未免事农桑。

薙草通三径，开田占一坊。昼扉扃白版，夜碓扫黄粱。

隙地治场圃，闲时粪土疆。枳篱编刺夹，薤垄擘科秧。

穑力嫌身病，农心愿岁穰。朝衣典杯酒，佩剑博牛羊。

困倚栽松锸，饥提采蕨筐。引泉来后涧，移竹下前冈。

生计虽勤苦，家资甚渺茫。尘埃常满甑，钱帛少盈囊。

弟病仍扶杖，妻愁不出房。传衣念蓝缕，举案笑糟糠。

犬吠村胥闹，蝉鸣织妇忙。纳租看县帖，输粟问军仓。

夕歇攀村树，秋行绕野塘。云容阴惨澹，月色冷悠扬。

荞麦铺花白，棠梨间叶黄。早寒风摵摵，新霁月苍苍。

园菜迎霜死，庭芜过雨荒。檐空愁宿燕，壁暗思啼螀。

眼为看书损，肱因运甓伤。病骸浑似木，老鬓欲成霜。

少睡知年长，端忧觉夜长。旧游多废忘，往事偶思量。

忽忆烟霄路，常陪剑履行。登朝思检束，入阁学趋跄。

命偶风云会，恩覃雨露霶.沾枯发枝叶，磨钝起锋铓。

崔阁连镳骛，钱兄接翼翔。齐竽混韶夏，燕石厕琳琅。

同日升金马，分宵直未央。共词加宠命，合表谢恩光。

厩马骄初跨，天厨味始尝。朝晡颁饼饵，寒暑赐衣裳。

对秉鹅毛笔，俱含鸡舌香。青缣衾薄絮，朱里幕高张。

昼食恒连案，宵眠每并床。差肩承诏旨，连署进封章。

起草偏同视，疑文最共详。灭私容点窜，穷理析毫芒。

便共输肝胆，何曾异肺肠。慎微参石奋，决密与张汤。

禁闼青交琐，宫垣紫界墙。井阑排菡萏，檐瓦斗鸳鸯。

楼额题鳷鹊，池心浴凤凰。风枝万年动，温树四时芳。

宿露凝金掌，晨晖上璧珰。砌筠涂绿粉，庭果滴红浆。

晓从朝兴庆，春陪宴柏梁。传呼鞭索索，拜舞珮锵锵。

仙仗环双阙，神兵辟两厢。火翻红尾旆，冰卓白竿枪。

滉漾经鱼藻，深沈近浴堂。分庭皆命妇，对院即储皇。

贵主冠浮动，亲王辔闹装。金钿相照耀，朱紫间荧煌。

球簇桃花绮，歌巡竹叶觞。洼银中贵带，昂黛内人妆。

赐禊东城下，颁酺曲水傍。尊罍分圣酒，妓乐借仙倡。

浅酌看红药，徐吟把绿杨。宴回过御陌，行歇入僧房。

白鹿原东脚，青龙寺北廊。望春花景暖，避暑竹风凉。

下直闲如社，寻芳醉似狂。有时还后到，无处不相将。

鸡鹤初虽杂，萧兰久乃彰。来燕隗贵重，去鲁孔恓惶。

聚散期难定，飞沉势不常。五年同昼夜，一别似参商。

屈折孤生竹，销摧百炼钢。途穷任憔悴，道在肯彷徨。

尚念遗簪折，仍怜病雀疮。恤寒分赐帛，救馁减馀粮。

药物来盈裹，书题寄满箱。殷勤翰林主，珍重礼闱郎。

喣沫诚多谢，抟扶岂所望。提携劳气力，吹簸不飞扬。

拙劣才何用，龙钟分自当。妆嫫徒费黛，磨甋讵成璋。

习隐将时背，干名与道妨。外身宗老氏，齐物学蒙庄。

疏放遗千虑，愚蒙守一方。乐天无怨叹，倚命不劻勷。

愤懑胸须豁，交加臂莫攘。珠沉犹是宝，金跃未为祥。

泥尾休摇掉，灰心罢激昂。渐闲亲道友，因病事医王。

息乱归禅定，存神入坐亡。断痴求慧剑，济苦得慈航。

不动为吾志，无何是我乡。可怜身与世，从此两相忘。

作者简介：白居易（772年－846年），字乐天，号香山居士，又号醉吟先生，祖籍太原，到其曾祖父时迁居下邽，生于河南新郑。是唐代伟大的现实主义诗人，唐代三大诗人之一。白居易与元稹共同倡导新乐府运动，世称“元白”，与刘禹锡并称“刘白”。白居易的诗歌题材广泛，形式多样，语言平易通俗，有“诗魔”和“诗王”之称。官至翰林学士、左赞善大夫。公元846年，白居易在洛阳逝世，葬于香山。有《白氏长庆集》传世，代表诗作有《长恨歌》《卖炭翁》《琵琶行》等。